ጉዳት የደረሰባቸው ሴቶችና ህጻናት ፍትህ ሊያገኙ እንደሚገባ ፕሬዚዳንት ሳህለወርቅ አሳሰቡ
አዲስ አበባ ፦የኮሮና ቫይረስ በአገራችን ከተከሰተ ወዲህ አንድ መቶ አንድ ሴቶች፣ ሴት እና ወንድ ሕፃናቶች ሳይቀሩ መደፈራቸው አሳዛኝ እንደሆነና በዚህ አስጸያፊ ድርጊት የተጎዱት ሴቶች እና ሴትና ወንድ ህጻናት ፍትህ ማግኘት አለባቸው ሲሉ የኢፌዴሪ ፕሬዚዳንት ሳህለወርቅ ዘውዴ ገለጹ።
የኢፌዴሪ ፕሬዚዳንት ሳህለወርቅ ዘውዴ ጾታዊ ጥቃትን በተመለከተ ባስተላለፉት መልዕክት በአንዲት ሴት ላይ የሚደርስ ማንኛውም ጥቃት በሁሉም ሴቶች ላይ የተሰነዘረ መሆኑን ማመን አለብን ያሉ ሲሆን ሳንዘናጋ፤ በአግባቡ ተቀናጅተን በሴቶች ላይ የሚደርሰው ጾታዊ ጥቃት ለሃገር ጠንቅ ስለሆነ እንደዋንኛ የጋራ ጠላት ልንዋጋው ይገባናል ሲሉም ፕሬዚዳንቷ በመልእክታቸው ገልጸዋል።
በኢትዮጵያ በሴቶችና ህጻናት ላይ የሚፈጸመውን የጥቃት ዓይነት፣ ስፋት፣ ጥልቀት፣ ባህሪና ስልት ምን ያህል ውስብስብና ለመቀበል ከአዕምሮ ያለፈ መሆኑን የሚያሳይ መሆኑን የተናገሩት ፕሬዚዳንቷ በሴቶች ማረፍያ ማዕከል ባደረጉት ጉብኝት በሴቶች ላይ የደረሱ አሰቃቂ ድርጊቶችን መመልከታቸውን አስታውሰዋል።
ለአብነትም በወላጅ አባቷ በተደጋጋሚ የተደፈረችና ሌሎች እህቶቿ ላይ ተመሳሳይ በደል እንዳይደርስ በማለት ደፍራ ያመለጠችው የአካል ጉዳተኛ፣በ13 ዓመቷ በገዛ ወንድሟ የተደፈረች እህት፣በ13 ዓመቷ ትምህርት ቤት ያልገባችውና በጎረቤት በአሰቃቂ ሁኔታ የተደፈረች ጨቅላ፣ሥራ እናስገባችኋለን በሚል ማታለያ ወጣትነታቸውንና የዋህነታቸውን ተጠቅመው በደላሎች የተደፈሩና የራሳቸውን ልጅነት ሳይጨርሱ ልጆች የወለዱ ወገኖች ታሪክ ከብዙ በጥቂቱ የሚገለጹ አሳዛኝ ታሪኮችን መመልከታቸውን ፕሬዚዳንቷ በመግለጫቸው ጠቁመዋል።
እነዚህንና መሰል ችግሮችን ከሥሩ ለመንቀል የሚከተሉት መሠረታዊ ጥያቄዎች መልስ ማግኘት እንደሚኖርባቸው ያመለከቱት ፕሬዚዳንት ሳህለወርቅ ይህን አስከፊ ወንጀል የፈጸሙትን ወንጀለኞች ለፍርድ አቅርቦ ተመጣጣኝና አስተማሪ የሆነ ቅጣት መስጠት፤ ለተጎጂዎች የህግ ድጋፍ እና የመሳሰሉ አገልግሎቶችን የሚሰጡ አካላት በቅርበት እንዲሰሩ ማድረግ፤ሴቶች በዘላቂነት እራሳቸውን መርዳት የሚችሉባቸውን የስራ ዕድሎች ማመቻቸት፤ ያሉት ህጎች ለተበዳይ ሴቶች ምን ያህል ፍትህ እንደሚያመጡ መመርመርና ስለሴቶች በህብረተሰቡ ዘንድ ሥር የሰደደ የተዛባና አድሎአዊ አመለካከትና አስተሳሰብ መለወጥ እንደሚገባም ገልጸዋል።
ከትምህርት ቤቶች መዘጋት ጋር ተያይዞ ከ30 ሚሊዮን በላይ ተማሪዎቻችን ቤት መዋላቸውንና በቅርቡ እንደተሰማውም ከአንድ ክልል ብቻ 500 ሴት ወጣቶች ያለ ዕድሜያቸው መዳራቸውን ያስታወሱት ፕሬዚዳንት ሳህለወርቅ ከኮሮና ቫይረስ በኋላ ትምህርት ቤቶች ሲከፈቱ በርካታ ሴት ተማሪዎች ላይመለሱ ይችላሉ የሚል ስጋት እንዳላቸውና እስካሁንም የተደረጉ ጥረቶች ወደ ኋላ እንዳይመለሱ ሁሉም የዜግነት ግዴታውን ሊወጣ እንደሚገባ መልዕክታቸውን አስተላልፈዋል።
 አዲስ ዘመን ሰኔ 6/2012 በጋዜጣው ሪፖርተር